6.4.2022
SK
Úradný vestník Európskej únie
C 152/47
3.10.
EHSV je presvedčený, že by sa malo vyvinúť úsilie na koordináciu podpory poskytovanej prostredníctvom Mechanizmu na podporu obnovy a odolnosti v záujme transformácie odvetví náročných na zdroje a energiu s existujúcimi verejno-súkromnými programami financovania, ako je SPIRE alebo partnerstvo pre výrobu čistej ocele.
Priemyselné aliancie by sa mali využívať ako platformy na podporu dlhodobých synergií medzi projektmi financovanými prostredníctvom Mechanizmu na podporu obnovy a odolnosti a existujúcich programov EÚ s cieľom urýchliť transformáciu odvetví náročných na zdroje a energiu. 3.11.
Zistilo sa, že je potrebné doplniť finančnú podporu poskytovanú prostredníctvom Mechanizmu na podporu obnovy a odolnosti ambicióznou daňovou reformou.
Tá by mala byť zosúladená s dohodou v rámci OECD, aby sa zabezpečilo, že vysoko ziskové spoločnosti budú od roku 2023 podliehať efektívnej sadzbe dane z príjmov právnických osôb vo výške 15 %. 3.12.
Hlavným cieľom vyplácania grantov spoločnostiam by malo byť udržať konkurencieschopnosť priemyslu EÚ v medzinárodnom meradle a zároveň dodržiavať sociálne, hospodárske a environmentálne normy EÚ, aby sa zabezpečilo, že dvojaká transformácia bude prínosom pre európskych občanov. 3.13.
Ako bolo uvedené, Plán obnovy pre Európu bude kľúčový pre transformáciu odvetví náročných na zdroje a energiu a zároveň prispeje k pretvoreniu ďalších hospodárskych odvetví s ohľadom na dvojitú transformáciu.
Táto rozsiahla premena si bude vyžadovať dlhé obdobie adaptácie a transformácie, najmä vo všetkých záležitostiach súvisiacich s ľudským kapitálom.
EHSV dôrazne navrhuje, aby sa investičné mechanizmy rozšírili aj na obdobie po roku 2026 a aby sa riadne vymedzili pevné a jasné prepojenia medzi nimi.
4.
Konkrétne pripomienky EHSV vyzýva členské štáty a priemysel, aby predložili investície a reformy s najväčším transformačným vplyvom, pokiaľ ide o dosiahnutie stanovených konečných cieľov v hlavných prioritných oblastiach, ktoré vymedzila Komisia.
Nesmieme zabúdať na to, že celá spoločnosť bude musieť byť schopná znášať náklady potrebné na dosiahnutie cieľov spojených s dvojitou transformáciou.
4.1.
NAŠTARTUJME – čisté technológie a obnoviteľné zdroje energie 4.1.1.
Transformáciu priemyslu nie je možné dosiahnuť bez energetickej transformácie.
Dekarbonizácia priemyslu sa bude priamo opierať o dostupnosť dostatočných cenovo dostupných nízkouhlíkových zdrojov energie, ktoré umožňujú nízkouhlíkovú priemyselnú výrobu.
Zabezpečenie dostatočnej a spoľahlivej výroby dekarbonizovanej energie bude zásadné pre dosiahnutie klimatických a digitálnych cieľov.
Podobne sú potrebné obrovské investície na rozvoj alebo vytvorenie infraštruktúry potrebnej na prepravu, uskladnenie a distribúciu týchto bezprecedentných objemov nízkouhlíkovej energie.
Vykonávanie národných plánov obnovy, a najmä navrhovaných reforiem, by sa malo zameriavať na zabezpečenie konkurenčných, stabilných a predvídateľných cien energie, aby sa obmedzil vplyv vysokých cien energie na infláciu, čo by mohlo ohroziť obnovu odvetví náročných na zdroje a energiu, ako aj zotavenie spoločnosti ako takej.
4.1.2.
EHSV súhlasí, že technologická neutralita je pri vykonávaní národných plánov obnovy nevyhnutná: všetky nízkouhlíkové technológie (obnoviteľné zdroje energie, zelený vodík, reaktor jadrovej syntézy atď.) sa musia zahrnúť do tejto transformácie, pokiaľ sú v súlade s cieľmi v oblasti klímy do roku 2030 a do roku 2050, ako aj s cieľmi udržateľného rozvoja OSN.
Žiadna technológia by sa nemala preventívne ani svojvoľne vylúčiť.
Kritérium pre prideľovanie zdrojov by sa malo zameriavať na zabezpečenie konkurenčných cien energie pre konečných spotrebiteľov bez ohľadu na samotnú technológiu.
4.1.3.
Z tohto dôvodu môže byť nevyhnutné zvážiť nielen kombináciu rôznych konkurenčných zdrojov obnoviteľnej energie, ale aj ich kombináciu s technológiami zachytávania, využívania a ukladania oxidu uhličitého, pričom sa nezabudne na úlohu energetických prepojení medzi jednotlivými členskými štátmi.
Musia sa zaviesť dostatočné a jednotné právne predpisy, aby sa hospodársky zdôvodnili investície a umožnilo sa zavedenie týchto technológií.
4.1.4.
Okrem dostupnosti cenovo dostupných energetických a technologických riešení sa musí riadne zohľadniť energetická efektívnosť.
Vo všetkých scenároch určených v rámci dlhodobej stratégie EÚ na zníženie emisií v záujme dosiahnutia cieľov klimatickej neutrality do roku 2050 sa pripisuje dôležitá úloha úsporám energie (1).
Prechod na obehovejšie hospodárstvo zohrá dôležitú úlohu aj pri znižovaní spotreby energie a zdrojov odvetviami náročnými na zdroje a energiu.
(1)
https://knowledge4policy.ec.europa.eu/publication/depth-analysis-support-com2018-773-clean-planet-all-european-strategic-longterm-vision_en.